Bartos Erika

**FELNŐTT**

Hogyha egyszer felnőtt leszek,

Három vödör fagyit veszek.

Meg is eszem azon nyomban,

Mind elfér a pocakomban!

Hogyha egyszer felnőtt leszek,

Rakétával útra kelek,

Elérem a sárga Napot,

Onnan írok képeslapot!

Hogyha egyszer felnőtt leszek,

Repülőt is vezethetek,

Száguldok a felhők között,

Elbújok egy csillag mögött.

Hogyha egyszer felnőtt leszek,

Mennyi mindent megtehetek!

Késő estig fennmaradok,

Palacsintát habzsolhatok!

Hogyha egyszer felnőtt leszek,

Madarakkal énekelek,

Gyűjtök sok szép követ, botot,

Rendet rakni sosem fogok!

Hogyha egyszer felnőtt leszek,

Építek egy játszóteret!

Volna ott egy olyan csúszda,

Teteje az égig nyúlna!

Hogyha egyszer felnőtt leszek,

Megmászom egy magas hegyet!

Megnézem a vizek mélyét,

Bejárom a világ végét!

Hogyha egyszer felnőtt leszek,

Minden tengert felfedezek,

Ugrálok a hullám hátán,

Lovagolok majd egy cápán!

Hogyha egyszer felnőtt leszek,

Nem maradok többé gyerek,

Addigra már az is lehet,

Nem akarom mindezeket.

Hogyha egyszer felnőtt leszek,

Gyerekeket nevelgetek,

Bölcsőt ringat majd a kezem,

Nem lesz időm semmire sem.